Leila Stockmarr (EL), 2024-12-03:
Tak for det, og tak til Rasmus Jarlov for de kloge bemærkninger.
Jeg må også starte med at berolige med, at det her ikke har afskrækket hverken mig som nyt folketingsmedlem eller Enhedslisten fra at fremsætte lovforslag i fremtiden.
Jeg må sige, at jeg er skuffet over regeringen i dag.
I december 2022 skrev regeringen i sit eget regeringsgrundlag, at den ville ændre Danmarks klimamål om klimaneutralitet fra 2050 til 2045 og sætte et nyt 110-procentsreduktionsmål for 2050.
Efter 2 år med flertal i Folketinget har regeringen endnu ikke fulgt op på sit løfte.
Det er på den baggrund, altså fordi tiden flyver af sted, uden at der sker nok på klimaområdet, at vi fremsatte det her lovforslag om at skrive regeringens egne klimamålsætninger ind i klimaloven.
Vi ville netop give regeringen mulighed for at stemme ja til sin egen politik, så vi alle sammen fik vished om, hvor vi havde regeringen, og hvad regeringens ambitionsniveau var.
I vores optik er det faktisk ligetil at ændre klimamålene.
Det kræver ikke de store krumspring og slet ikke, når man er en flertalsregering.
Derfor undrer det os virkelig også, at regeringen, som nu har siddet i 2 år, ikke allerede har gjort det selv.
Og eftersom flere har antydet, at det her skulle være et drilleforslag, må jeg bare sige, at nej, det er langtfra et drilleforslag.
Det er et bundseriøst forslag, som bygger på en dyb bekymring for de klimaforandringer og den klimakrise, vi står midt i – en klimakrise, der betyder, at alle skridt i den rigtige retning tæller, og jo før, jo bedre.
Derfor er vi også ærgerlige over, også selv om vi har et højere ambitionsniveau end det, lovforslaget her stikker ud, at vi allerede nu har spildt 2 år, fra vi havde et regeringsgrundlag, hvor vi fik klarhed omkring regeringens politik, til nu, hvor vi forhåbentlig snart bliver indkaldt til forhandlinger.
Så må jeg også bare sige, at når man høster anerkendelse for at hæve sine mål, og det gjorde regeringen, da man lancerede sit regeringsgrundlag, så skylder man også at gøre de mål til virkelighed, ellers bliver det en gratis omgang.
Derfor havde vi ærlig talt
også forventet, at regeringen i dag ville sige, at den ville stemme for sin egen politik.
I vores optik er det vigtigt, at der er klarhed omkring Danmarks klimamål.
Det er også noget, som Klimarådet har været ude at udtale flere gange, både over for offentligheden og over for vores virksomheder, som skal indstille sig på, hvilken politik og hvilket ambitionsniveau den grønne omstilling skal have de næste mange år.
Og det går altså ikke, at vi i 2 år har ét klimamål i regeringsgrundlaget og et andet i klimaloven.
Det sender et helt forkert og meget uklart signal til det omkringliggende samfund.
Regeringen har, som vi også frygtede, skudt implementeringen af sin egen politik til hjørne.
Vi ser selvfølgelig frem til at forhandle en ny klimalov, men vi så hellere, at vi gjorde det på skuldrene af, at vi havde et nyt mål om klimaneutralitet for Danmark, end at vi nu skal have det alt sammen forhandlet i samme pulje.
For der er jo faktisk ikke nogen grund til at udskyde det.
Hvad nu, hvis der f.eks. kom et valg, inden vi skal forhandle en ny klimalov?
Regeringen har jo flertal nu, og vi kunne bruge tiden i forhandlingsrummet til at fastsætte et nyt ambitiøst 2035-mål og se på de andre muligheder, vi har for at gøre klimaloven mere ambitiøs, f.eks. i forhold til at styrke klimalovens globale dimension og sætte reelle reduktionsmål for vores globale klimaindsats.
Det kunne vi have brugt tiden på.
I stedet for skal vi nu bruge dyrebar forhandlingstid på at kæmpe for, at vi som minimum får implementeret regeringens egen politik.
Så vil jeg også gerne understrege – og det er der jo også flere af de øvrige partier her, der har understreget i dag – at det her faktisk ikke handler om, at vi gerne vil have implementeret Enhedslistens politik.
I Enhedslisten så vi gerne, at vi havde et mål om, at Danmark skulle være klimaneutral i 2040.
Så tak for det.